Kanalplassen

Kanalplassen er en plass midt i Arendal sentrum, omgitt av Kanalgården, Pollen, Kulturkammeret, Sam Eydes plass og Trefoldighetskirken.

 Navn og bruk 
I anledning 250-årsjubileumet til Arendal by i 1973 ble det anlagt et mindre parkanlegg på stedet. Plassen fikk navnet sitt etter en navnstrid som pågikk i nesten ett år, hvor enkelte ville fortsatt kalle stedet for Posthusplassen, som den ble kalt etter at rutebilstasjonen som sto på stedet ble revet i 1962. 4. februar 1974 besluttet bystyret at navnet skulle være Kanalplassen. Navnet er tatt fra den naturlige kanalen som tidligere gikk imellom Kittelsbukt og Pollen på stedet der plassen ligger. Kanalen skilte Tyholmen fra fastlandet, på samme måten som plassen gjør det nå. Kanalen ble fylt igjen i 1933, og det ble anlagt en rutebilstasjon på stedet, som i 1962 ble flyttet dit Sam Eydes plass nå er.

Plassen brukes mye til arrangementer i Arendal, alt fra motorsykkeltreff til Internasjonalt marked. Det holdes konserter og teater der – blant annet har festivalen Canal Street tidligere hatt festivaltelt der, og i senere år aktiviteter for barn (BarneStreet). Arendal kommune satte tidligere ut rullebrettramper på plassen.

 Utsmykninger 
På plassen står den gedigne skulpturen «Kraft» med 12 meters høyde, laget av Nils Aas. Den ble gitt til Arendal av Arendals Fossekompani i anledning selskapets 100-årsjubileum i 1996. Skulpturen er laget i syrefritt stål. Skulpturen «Havfrue på Søyle» sto tidligere på samme sted; denne ble flyttet til ytterst på Langbryggen.

Tidligere sto fontenen «Seilende havfrue med flagg og vimpler» foran Kulturkammeret (den gang Kilden aktivitetssenter). Den er laget av kunstneren Arne Vinje Gunnerud, og er fra en stor separatutstilling fra kunstneren som ble holdt på plassen i 1980. Steinen som fontenen er montert på er en kvernstein som Gunnerud fant liggende halvveis nedgravd i sanden i sentrum av byen. Den var blitt kassert etter en transportskade, og ble reparert før den ble brukt i fontenen. Pr. 2025 står fontenen på et kommunalt lager. 

En byste av Joseph Stockinger sto tidligere foran et mindre grøntområde ved Kanalgården. Bysten, som er laget av Trygve Thorsen, ble avduket 17. mai 2000 av Stockingers oldebarn, Ulf Stockinger – på dagen 143 år etter at Joseph Stockinger stiftet Arendal Turnforening. Bysten ble flyttet ved ombyggingen av plassen i 2012, og er nå plassert ved Myra idrettsanlegg der turnforeningen har sin aktivitet. 

I 2018 ble det malt en fantasiversjon av hvordan en kanal ville gå over plassen dersom denne ble gravd opp igjen. Prosjektet ble finansiert av Arendal kommune, Kanalselskapet, næringsforeningen Arendal By AS og Stiftelsen Arendal byselskap. Det måtte etter kort tid fjernes, da det viste seg at malingen ble farlig glatt i kaldt og vått vær.

 Ombygging 2012 
I løpet av vinteren 2012 ble store deler av plassen gravet opp for bygging av amfi og nye trapper til Kilden.Doffin - Kunngjøring, Kanalplassen Arendal Ved funn av kantsteinene til den gamle kanalen ble det reist debatt om man skulle la noe av dette komme frem i den nye oppbyggingen.Agderposten - Ordfører kanal-begeistret

 Bilder 

 Referanser 

 Eksterne lenker 
 Arendal kommune – Ukas postkort uke 8: Kanalplassen

Kategori:Plasser i Arendal